বাংলাদেশ নয়, এবার কলকাতায় লুকিয়ে আফগান বাসিন্দারা, ধরা পড়ছে পরপর

ওয়েব ডেস্ক: রবীন্দ্রনাথ ঠাকুরের গল্পের মত কাবুলিওয়ালা ওঁরা নন। ওঁদের ঝুলি থেকে কাজু–পেস্তার বদলে ভূরি ভূরি সরকারি ভুয়ো নথি উদ্ধার হচ্ছে। কলকাতা পুলিশ একের পর এক ভুয়ো নথি উদ্ধার করছে। আফগানিস্তানের নাগরিকের কাছে ভারতীয় পাসপোর্ট থাকার জেরে গ্রেফতার করা হয়েছে একাধিক ব্যাক্তিকে। দীর্ঘদিন ধরেই খবর আসে, যুদ্ধ থেকে পালিয়ে আসা কিছু আফগান নাগরিক ভিসা নবীকরণ না করে কলকাতা ও আশেপাশে লুকিয়ে রয়েছে। পুলিশের কাছে এমন অভিযোগ আসে। গত এক মাসে ৬ জনকে গ্রেফতার করেছে কলকাতা পুলিশ। বাকিদের ওপরও নজরদারি চলছে।

রাজ্যজুড়ে চলছে এসআইআর বা বিশেষ নিবিড় সংশোধন। এরইমধ্যে, কলকাতা ও শহরতলির বিভিন্ন জায়গায় ঘর ভাড়া নিয়ে থাকছেন আফগানিস্তানের বাসিন্দারা। পরে ওই ভাড়া বাড়ির ঠিকানাই ব্যবহার করে কৌশলে দালাল মারফত ভুয়ো ড্রাইভিং লাইসেন্স, আধার এবং ভোটার কার্ড তৈরি করে ফেলছেন অনেকে। সেই ভুয়ো নথির মধ্যে সব থেকে বেশি ঢাল হিসেবে ড্রাইভিং লাইসেন্সকে ব্যবহার করা হচ্ছে।

আরও পড়ুন: ফের মুখ্য নির্বাচনী কমিশনারকে চিঠি মুখ্যমন্ত্রীর, কী বিষয়ে প্রশ্ন তুলে চিঠি?

এসআইআর-র আবহে বড় হয়ে উঠেছে অনুপ্রবেশ ইস্যু। এই আবহে ভবানীপুর ও শহর কলকাতাও বিমানবন্দরের মত জায়গা থেকে গ্রেফতার করা হয়েছে আফগানদের। আর তাদের থেকে পাওয়া একাধিক ভুয়ো নথি দেখে রীতিমত চক্ষু চড়কগাছ। এমনই এক আফগান নাগরিক দেশ ছাড়তে গিয়ে সম্প্রতি কলকাতা বিমানবন্দরে ধরা পড়েছেন। নাসির খান নামে ওই ব্যক্তির কাছে একটি ভারতীয় পাসপোর্ট পেয়েছেন তদন্তকারীরা। তিনি বউবাজার এলাকায় থাকতেন। লালবাজারের আশঙ্কা, শহরে আরও এমন অনেক আফগান নাগরিক রয়েছেন, যাঁরা নকল পরিচয়ের আড়ালে শহরের আত্মগোপন করে রয়েছেন।